Bixsen ex cyiiꞌn soldado ja Jesús tiꞌjxe tnom.
Jaxse Jesús e xiꞌ kitente tcruz.
E xiꞌkexin tuj jlugar Tbakel Wiꞌybaj tbi,
bix ka Gólgota tbi tuj cyyol judío.
Tej cyponxin,
e jaw cykꞌoꞌnxin jaxin twitz cruz,
cyuyaj caꞌbatl xinak ttxlajxin.
Jatzen Jesús tmij.
Bix tibaj twiꞌxin e jaw cykꞌoꞌnxin cab letra otk cub ttzꞌiꞌben Pilato twitz jun tzlom,
tuꞌn tchicꞌajax alcye tilxin.
Tz̈i cyjulu:
“Jesús,
aj Nazaret,
Cycawel Judío.”
Nim judío e jaw cys̈iꞌn kej yol lu,
cuma jlugar jaaꞌ otk jawa kꞌoꞌn Jesús twitz cruz,
nka ttxaꞌn tnom,
bix tzꞌiꞌben tuj yol hebreo bix tuj yol latín bix tuj yol griego.
Pero min el baꞌn ja letra lu tuj cywitz nejenel cye pala cye xjal judío.
Juꞌ tzunj,
e cubsankexin cywitzxin te Pilato:
—Najsama,
kaja tuꞌn tcub tchꞌixbeꞌna jletra.
Yaaꞌn tumel ja yol “Cycawel Judío.”
Mas tumel tuꞌn toc ja yol “Ja xjal lu oc tkꞌon tiib te Cycawel Judío”—tz̈ikexin.
Aj ttzakꞌbeꞌn Pilato:
—Mlay tuꞌn tchꞌixpet yol.
Cyjel jma cub ntzꞌiꞌbena—tz̈ixin.
Tej tjaw cypjoꞌn soldado Jesús twitz cruz,
e xiꞌ cytzyuꞌnxin t-xbalenxin,
bix e cub cypaꞌnxin tuꞌn tel te cyaja,
jun te jaca juun soldado.
Jax juꞌx e xiꞌ cytzyuꞌnxin jun t-xbalenxin te nim tweꞌ.
Mintiiꞌ tzꞌisbilte,
sino te junx plaj cujlec tiꞌjxin.
Juꞌ tzunj,
e xiꞌ cykbaꞌnxin cyxolxxin:
—Miꞌn cub krotan tzunj t-xbalenxin,
sino nuk tuꞌn tcub kkꞌoꞌn suerte tiꞌj klaꞌ laꞌ alcye jun ke ccamal tiꞌj—tz̈ikexin.
E baj jlu,
tuꞌntzen tel jax jtyol Dios tzin tkbaꞌn cyjulu:
“Cwel cypaꞌn xjal nxbalena cyxolx,
bix cwel cykꞌoꞌn suerte tiꞌj tuꞌn al ccamal tiꞌ nxbalena,”
tz̈i tyol Dios jatxe ootxa.
Pero amale oquet ten ke soldado yajlal Jesús,
pero eteꞌ nka tiꞌ cruz cyaja xuuj lepchec tiꞌjxin.
Tocxse ttxuxin,
bix titzꞌen ttxuxin,
bix María,
t-xuꞌl jxin Cleofas,
bix xsunj xuj María Magdalena.
Jax at nka jt-xnakꞌatzxin nim oc takꞌ texin.
Tej tlontexin ttxuxin,
bix tuyax t-xnakꞌatzxin,
e xiꞌ tkbaꞌnxin te ttxuxin:
—Naa,
ja xjal lu cꞌoquel tisen tala te nxela te cꞌojlaltey—tz̈ixin.
Bix e xiꞌ tkbaꞌnxin tej t-xnakꞌatzxin nim oc takꞌ texin:
—Ja xuuj lu cꞌoquel tisen ttxuy—tz̈ixin.
Bix tex hora e xiꞌ tiiꞌn tzunj t-xnakꞌatzxin ja María tuj tja te cꞌojlal texuj.
Mas yaj,
tej tel tniyꞌ Jesús tiꞌj otk bint cykilca tuꞌnxin tuꞌn tel jax tyol Dios,
e xiꞌ tkbaꞌnxin:
—At takꞌ aꞌ wiꞌja—tz̈ixin.
Attzen cyxol soldado jun vaso nojne tuya jun wik vino txꞌom chꞌin.
Bix e cuꞌx cymuꞌnxin jun buꞌs̈ tuj vino,
bix oc cykꞌoꞌnxin buꞌs̈ twiꞌ tkꞌab jun wik cꞌul hisopo tbi,
bix e jax cykꞌoꞌnxin tuj ttzixin tuꞌn tetz ttzꞌuꞌbenxin vino tuj buꞌs̈.
Tej t-xiꞌ tcꞌaꞌnxin vino,
e xiꞌ tkbaꞌnxin:
—Ma bint cykilca waakꞌena—tz̈ixin,
bix e cuꞌtz tunntzꞌaj twiꞌxin cubne,
bix otk txiꞌ tokxenenxin tanemxin tuj tkꞌab Dios.
Te tzunj kꞌij tej tjaw Jesús twitz cruz,
jatzen kꞌij te binchal tikꞌch cye judío tuꞌn miꞌn chi akꞌanan te juntl kꞌij te ajlabl.
Bix ja tzunj kꞌij te ajlabl jun kꞌij te ajlabl mas jawnex,
cuma tuj ninkꞌij te xjan smant.
Bix tuj cyley nejenel cye judío,
kaꞌxsen tuꞌn tjawe jun xjal twitz cruz tuj kꞌij te ajlabl.
Juꞌ tzunj,
e cubsankexin cywitzxin te Pilato tuꞌn tbaj cytoken soldado cyken kej oxe xjal tjaw twitz cruz,
tuꞌntzen miꞌn jatztl cyxew,
bix tuꞌn tcuꞌtz cyiiꞌn soldado cyxumlalxin cyimne twitz cruz.
E tcuya Pilato,
bix e pon cab soldado,
bix e baj cytokenxin ke tken tneel aj il tjaw ttxlaj Jesús.
Tbajlen cytokenxin tken tneel aj il,
e baj cytokenxin ke tken juntl al il tjaw twitz cruz tuya Jesús.
Pero tej cyponxin tiꞌj Jesús,
e cyilxin ya otk cyimxin.
Juꞌ tzunj,
min e baj cytokenxin ke tkenxin.
Pero at jun soldado ocx t-xyuꞌn tlans ttxaꞌn t-xuucꞌxin,
bix etz tz̈iyꞌ tuya aꞌ tuj.
Inayena,
jtzꞌiꞌbel tej uꞌj lu,
ncub ntzꞌiꞌbena jma chin cyeꞌyena tiꞌj.
Inayena jun tstiwa jaxxix tiꞌj ti e baj,
bix nxiꞌ nkbaꞌna cykilca tuya jaxxix yol,
tuꞌntzen cyocslana tiꞌj ja Jesús Jscyꞌoꞌn tuꞌn Dios,
cuma ma tzꞌel jax j-e tkba tyol Dios.
Tz̈i tyol Dios cyjulu:
“Mi nuket jun tbakel Jscyꞌoꞌn tuꞌn Dios cwel toket,”
tz̈i tyol Dios.
Bix at juntl tyol Dios tzin tkbaꞌn cyjulu:
“Cꞌoquel cycyeꞌyen kej xjal judío jxjal e jaw cypjoꞌn,”
tz̈i tyol Dios tiꞌj Scyꞌoꞌn tuꞌn Dios.